Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 604/12/7712	Svidník, 18.12.2012
EEČ : 2-60-71-2012

U Z N E S E N I E

Trestná vec:	obvinený XXXXX 
Prečin:	Marenie výkonu úradného rozhodnutia podľa § 348 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
bez vážneho dôvodu nenastúpil výkon trestu odňatia slobody v trvaní jedného roka, ktorý mu bol uložený uznesením Okresného súdu vo Svidníku č.k. 0T 6/2012 - 179 zo dňa 21.09.2012, nakoľko sa neosvedčil v súvislosti s rozsudkom Okresného súdu vo Svidníku zo dňa 27.06.2012 č.k. 0T 6/2012-136 v spojení s uznesením Krajského súdu v Prešove zo dňa 09.08.2012 sp.zn. 9To/26/2012 aj napriek tomu, že dňa 15.10.2012 osobne prevzal písomnú výzvu Okresného súdu vo Svidníku na nastúpenie výkonu trestu odňatia slobody s termínom  nástupu najneskôr dňa 05.10.2012 v čase od 07.00 hod. do 15.00 hod. 
lebo nie je tento skutok trestným činom a nie je dôvod na postúpenie veci
Odôvodnenie:
	Vyšetrovateľ Odboru kriminálnej polície vo Svidníku uznesením čís. ORP-261/OVK-SK-2012 zo dňa 11.12.2012 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. obvinil XXXXX zo spáchania prečinu marenia výkonu úradného rozhodnutia podľa § 348 ods. 1 písm. a/ Tr. zák., ktorého sa mal menovaný dopustiť na skutkovom základe uvádzanom vo výrokovej časti.
	Pre naplnenie skutkovej podstaty prečinu marenia výkonu úradného rozhodnutia podľa § 348 ods. 1 písm. a/ Tr. zák. sa vyžaduje, aby páchateľ bez vážneho dôvodu nenastúpil výkon trestu odňatia slobody v lehote stanovenej súdom. 
	Z podkladov nachádzajúcich sa vo vyšetrovacom spise vyplýva, že obvinený bol síce Okresným súdom vo Svidníku vyzvaný na nástup výkonu trestu odňatia slobody v trvaní jedného roka, ktorý mu bol uložený v trestnej veci  0T 6/2012 uvedeného súdu a bol mu určený termín nástupu trestu najneskôr dňa 05.10.2012, avšak výzvu na nástup trestu prevzal podľa doručenky až dňa 15.10.2012, preto do dňa 05.10.2012 bez vlastného zavinenia výkon trestu odňatia slobody nastúpiť nemohol. Z ďalšieho spisového materiálu vyplýva, že obvinenému už iný termín nástupu výkonu trestu určený nebol, ale dňa 15.11.2012 bol súdom vydaný príkaz na jeho dodanie do výkonu trestu, ktorý bol policajným orgánom realizovaný dňa 22.11.2012. 
	Podľa § 215 ods. 1 písm. a/ Tr. por. prokurátor zastaví trestné stíhanie, ak nie je tento skutok trestným činom a nie je dôvod na postúpenie veci.
	Nakoľko v danom prípade je nepochybné, že obvinený nemohol nastúpiť výkon trestu odňatia slobody v lehote určenej súdom z dôvodu, že výzva na nástup výkonu trestu mu bola doručená až po uplynutí určeného termínu nástupu trestu, jeho konanie nemohlo naplniť skutkovú podstatu trestného činu a preto bolo potrebné rozhodnúť tak, ako sa uvádza vo výroku tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ernest Hošík
prokurátor